ഫോണ് ചോര്ത്തി നല്കി: ചിറ്റാര് സ്റ്റേഷനിലെ എസ്.ഐ അടക്കം മൂന്നു പൊലീസുകാര്ക്ക് സസ്പെന്ഷന് പത്തനംതിട്ട: അനധികൃത പാറഖനനം സംബന്ധിച്ച് പരിസ്ഥിതി പ്രവര്ത്തകന് തിരുവനന്തപുരം പൊലീസ് കണ്ട്രോള് റൂമില് നല്കിയ പരാതിയുടെ വിശദാംശങ്ങള് പാറമട ഉടമയ്ക്ക് ചോര്ത്തി നല്കിയെന്ന പരാതിയില് ചിറ്റാര് പൊലീസ് സ്റ്റേഷനിലെ എസ്.ഐ അടക്കം മൂന്നു പൊലീസുകാര്ക്ക് സസ്പെന്ഷന്. എസ്.ഐ സാജു പി. ജോര്ജ്, സി.പി.ഓ മാരായ സച്ചിന്, രതീഷ്മത്തായി എന്നിവരെയാണ് സസ്പെന്ഡ് ചെയ്തത്. നടപടി ഉണ്ടാകുമെന്നു മനസിലാക്കി സ്ഥലംമാറ്റത്തിനു ശ്രമിക്കുന്നതിനിടെയാണ് എസ്.ഐയ്ക്ക് സസ്പെന്ഷന് ഉത്തരവ് ലഭിച്ചത്. പരിസ്ഥിതി പ്രവര്ത്തകനും പശ്ചിമഘട്ട സംരക്ഷണ സമിതി ജില്ലാ കമ്മിറ്റി അംഗവുമായ ബിജു മോടിയിലിനാണ് വധഭീഷണി നേരിടേണ്ടി വന്നത്. ചിറ്റാര് മീന്കുഴി തടത്തില് കുടിവെള്ള പദ്ധതിയുടെ ജലസംഭരണിക്ക് സമീപമാണ് പാറ പൊട്ടിച്ചതെന്ന് പരാതിയില് പറയുന്നു. മൈനിംഗ് ആന്ഡ് ജിയോളജിയുടെയും മറ്റ് വകുപ്പുകളുടെയും അനുമതിയില്ലാതെ മാസങ്ങളായി തുടരുന്ന ഖനനത്തിനെതിരെ ജില്ലാ കളക്ടര് ഉള്പ്പെടെയുള്ളവര്ക്ക് ബിജു പരാതി നല്കിയിരുന്നു. പരിഹാരമില്ലാതെ വന്നതോടെ തിരുവനന്തപുരം പൊലീസ് കണ്ട്രോള് റൂമില് വിവരം അറിയിച്ചു. കണ്ട്രോള് റൂമില് നിന്ന് വിവരം കിട്ടിയതനുസരിച്ച് ചിറ്റാര് പൊലീസ് പരിശോധന നടത്തിയെങ്കിലും ഖനനം നടന്നിട്ടില്ലെന്ന റിപ്പോര്ട്ടാണ് നല്കിയത്. ഇതിനു പിന്നാലെയാണ് ബിജുവിനു നേരെ ക്വാറി ഉടമയുടെ ഭീഷണി ഉണ്ടായത്. ചിറ്റാര് പൊലീസില് നിന്ന് പാറ, മണ്ണ് മാഫിയകള്ക്ക് വിവരങ്ങള് ചോര്ത്തി നല്കുന്ന ഉദ്യോഗസ്ഥരുടെ ഫോണ് രേഖകള് പരിശോധിച്ച് നടപടി സ്വീകരിക്കണമെന്ന് ആവശ്യപ്പെട്ട് പരിസ്ഥിതി, മനുഷ്യാവകാശ പ്രവര്ത്തകര് സംസ്ഥാന പൊലീസ് മേധാവിക്ക് പരാതി നല്കിയിരുന്നു. ഇതേ തുടര്ന്ന് ദക്ഷിണ മേഖലാ ഐ.ജിയുടെ നിര്ദ്ദേശ പ്രകാരം നടന്ന അന്വേഷണത്തിലാണ് സസ്പെന്ഷന്.